Γοδεφρείδος Β' Βιλλαρδουίνος - Βικιπαίδεια

# Γοδεφρείδος Β' Βιλλαρδουίνος

### Από τη Βικιπαίδεια, την ελεύθερη εγκυκλοπαίδεια

Ηγεμόνας της Αχαΐας (1218-46), γιος και διάδοχος του Γοδεφρείδου Α' Βιλλαρδουίνου.

## [Επεξεργασία] Τα πρώτα χρόνια διακυβέρνησης - Σύγκρουση με την Εκκλησία

Τα πρώτα χρόνια της διακυβέρνησής του διαταράχθηκαν από τη ρήξη του με το λατινικό κλήρο της Πελοποννήσου. Ο Γοδεφρείδος επικαλέστηκε την άρνησή του να τον βοηθήσει στην ολοκλήρωση της κατάκτησης της Πελοποννήσου και δήμευσε τα εκκλησιαστικά κτήματα. Με τα χρήματα που συγκέντρωσε έκτισε το μεγάλο φρούριο Χλεμούτσι, στη Γλαρέντζα. Για αυτήν του την πράξη ο Γοδεφρείδος αφορίστηκε από την Ρωμαιοκαθολική Εκκλησία. Το 1223, όμως, ο πάπας Ονώριος Γ' αναίρεσε τον αφορισμό και ο Γοδεφρείδος συμβιβάστηκε με τον κλήρο που απαλλάχτηκε από κάθε φόρο. Ο ηγεμόνας κρατούσε τους θησαυρούς και την κινητή περιουσία της εκκλησίας, αλλά ο ίδιος και οι βαρώνοι του αναλάμβαναν την υποχρέωση να πληρώνουν 1.000 υπέρπυρα κάθε χρόνο στον κλήρο.

## [Επεξεργασία] Πολεμικές επιχειρήσεις και αύξηση της δύναμης του Πριγκηπάτου

Το 1236 όταν ο αυτοκράτορας της Νίκαιας, Ιωάννης Γ' Βατάτζης από κοινού με το Βούλγαρο ηγεμόνα Ιωάννη Β' Ασάν επιχείρησαν να καταλάβουν την Κωνσταντινούπολη, ο Γοδεφρείδος διέσπασε με πλοία το βυζαντινοβουλγαρικό αποκλεισμό, σώζοντας με αυτόν τον τρόπο το Λατίνο αντιβασιλέα Ιωάννη ντε Μπριενν (επίτροπο του ανήλικου ακόμη Βαλδουίνου Β'. Ως ανταμοιβή για τις πολύτιμες υπηρεσίες του ο αυτοκράτορας του πρόσφερε την επικυριαρχία του Δουκάτου του Αρχιπελάγους, της Εύβοιας και της μαρκιονίας της Βοδονίτσας. Τόση ήταν η φήμη και η αίγλη που απέκτησε ο ηγεμόνας της Αχαΐας, ώστε ο δεσπότης της Ηπείρου Μανουήλ Δούκας, καθώς και ο Ιταλός Παλατινός Κόμης της Κεφαλληνίας και Ζακύνθου Ματθαίος Ορσίνι έγιναν εκούσια υποτελείς του.

Προς τους Έλληνες υπηκόους του, ο Γοδεφρείδος φέρθηκε με σύνεση και διπλωματικόητα, ακολουθώντας το παράδειγμα του πατέρα του, και απάλλαξε τον κατώτερο ορθόδοξο κλήρο από τους φόρους.

Το 1217 παντρεύτηκε την Agnes de Courtenay, κόρη του Λατίνου αυτοκράτορα της Κωνσταντινούπολης Πέτρου του Κουρτεναί και της γυναίκας του Γιολάντας της Φλάνδρας. Από το γάμο αυτό δεν απέκτησε παιδιά. Όταν πέθανε τάφηκε στη λατινική μητρόπολη της Ανδραβίδας. Στην εξουσία τον διαδέχθηκε ο αδελφός του ο Γουλιέλμος.

## [Επεξεργασία] Πηγές

Για τη συγγραφή αυτού του άρθρου χρησιμοποιήθηκε ως βάση το λήμμα Γοδεφρείδος Β' Βιλλεαρδουίνος, του Παγκόσμιου Βιογραφικού Λεξικού της εγκυκλοπαίδειας της Εκδοτικής Αθηνών.

Ανακτήθηκε από "http://el.wikipedia.org../../../%CE%B3/%CE%BF/%CE%B4/%CE%93%CE%BF%CE%B4%CE%B5%CF%86%CF%81%CE%B5%CE%AF%CE%B4%CE%BF%CF%82_%CE%92%27_%CE%92%CE%B9%CE%BB%CE%BB%CE%B1%CF%81%CE%B4%CE%BF%CF%85%CE%AF%CE%BD%CE%BF%CF%82_2c9e.html"

Κατηγορίες: Μεσαιωνική Ιστορία | Φραγκοκρατία

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English
- 日本語